text: Velkendte navne står til genvalg i Horsens og Hedensted 
  18 juni 2015 kl. 08.38
  Meget skal gå anderledes end meningsmålingerne spår, hvis kendte navne som Henrik Dam Kristensen (S), Troels Lund Poulsen (V) og Hans Kristian Skibby (DF) ikke bliver valgt til endnu en periode i Folketinget ved torsdagens valg.
  De tre stiller op i Horsens og Hedensted, der hører til Østjyllands Storkreds.
  For fire år siden blev den unge Jeppe Mikkelsen overaskende valgt i Horsens-kredsen for Radikale Venstre. Han stiller ikke op igen denne gang, da han vil færdiggøre sine studier - og med den ventede tilbagegang for de radikale får afløseren Karen Melchior svært ved at opnå valg.
  I Horsens-kredsen fik Venstre for fire år siden valgt Fatma Øktem. Hun er bosat i Aarhus og den eneste med indvandrerbaggrund, der er valgt til Folketinget i TV SYDs sendeområde.
  Ifølge Altinget og valgforsker Søren Risbjerg Thomsens sidste prognose inden valget for, hvordan mandaterne geografisk vil falde med de nuværende målinger, er Fatma Øktems mandat stærkt truet af parti-kollegaen Anne-Mette Winther Christiansen, da meningsmålingerne reducerer Venstres mandater fra syv til fem i Østjyllands Storkreds.
  